钦定古今图书集成/明伦汇编/氏族典/第415卷 > 《廖用贤尚友录》 > 武元衡
## 钦定古今图书集成/明伦汇编/氏族典/第415卷 > 《廖用贤尚友录》 > 武元衡

按《唐书武元衡传》：“元衡，字伯苍，曾祖载德，则天皇后
之族弟。祖平一，有名。元衡举进士，累为华原令。德宗
钦其才，召拜比部员外郎。岁内三迁至右司郎中，以
详整任职，擢为御史中丞。元和二年，拜门下侍郎、同
中书门下平章事。浙西李锜求入觐，既又称疾。帝问
宰相郑𬘡，𬘡请听之，元衡不可。锜计穷，果反。是时，蜀”
新定，高崇文不知吏治，帝难其代，诏元衡为剑南西
川节度，绥靖约束，俭己宽民，比三年，上下完实，蛮夷
怀归。雅性庄重，虽淡于接物，而开府极一时选。八年，
召还秉政。李吉甫、李绛数争事帝前，不叶，元衡独持
正，无所违附，帝称其长者。王承宗上疏请赦吴元济，
使人白事中书，“悖慢不恭”，元衡叱去，承宗怨，数上章
诬诋。未几入朝，出靖安里第，夜漏未尽，贼乘暗害之。